**Juraj Slafkovský** (s. 30. maaliskuuta 2004 Košice, Slovakia) on slovakialainen jääkiekkoilija ja olympiamitalisti, joka pelaa NHL-seura Montreal Canadiensin organisaatiossa. Seura varasi hänet koko NHL:n varaustilaisuuden 2022 ensimmäisenä pelaajana, jolloin Slafkovskýsta tuli kaikkien aikojen ensimmäinen NHL:ään ykkösenä varattu slovakialaispelaaja sekä Suomen sarjoista varattu pelaaja. Hän on pelipaikaltaan vasen laitahyökkääjä, mutta Slafkovský osaa pelata myös keskushyökkääjänä.

Vuoden 2021 maailmanmestaruuskilpailujen avausottelussa Slafkovskýsta tuli modernin ajan maailmanmestaruuskilpailujen historian nuorin pelaaja 17 vuoden, seitsemän viikon ja kolmen päivän ikäisenä. Slafkovský voitti pronssimitalin talviolympialaisissa 2022, ja hänet valittiin turnauksen arvokkaimmaksi pelaajaksi, kun hän teki seitsemässä ottelussa seitsemän maalia.

Ura
---

### Seuraura

Slafkovský on HC Košicen kasvatti. Kaudella 2017–2018 hän oli tehopistein 30+26=56 seuran C-nuorten paras maalintekijä ja kolmanneksi paras pistemies. Slafkovský jakoi koko Slovakian C-nuorten sarjan maalipörssin kolmannen sijan HC Slovan Bratislavan Viktor Vavruškan kanssa ja sijoittui pistepörssissä kuudenneksi. Hän jakoi myös Košicen sisäisen tehotilaston voiton Lukáš Vaculíkin kanssa lukemalla +36.

Kaudeksi 2018–2019 vain 14-vuotias Slafkovský siirtyi Itävaltaan RB Hockey Academyn B-nuoriin, mutta hän siirtyi kuitenkin kesken kauden Tšekkiin HK Hradec Královén organisaatioon. Slafkovský pelasi kauden suurimmaksi osaksi seuran C-nuorissa, joiden paras pistemies ja syöttäjä hän oli pudotuspeleissä tehopistein 5+9=14. Hän pelasi kauden aikana myös neljä ottelua Hradec Královén U19-junioreissa.

Slafkovský siirtyi kaudeksi 2019–2020 vain 15-vuotiaana Suomeen ja Turun Palloseuran organisaatioon. Hän pelasi kautensa suurimmaksi osaksi seuran B-nuorissa, joiden paras pistemies ja maalintekijä Slafkovský oli tehopistein 22+30=52, joilla hän jakoi koko B-nuorten SM-sarjan pistepörssin kymmenennen sijan KalPan Rasmus Kuirin ja Jokereiden Olli Östermanin kanssa. Slafkovský pelasi kauden aikana myös neljä ottelua TPS:n A-nuorissa ja kaksi ottelua C-nuorissa.

Kauden 2020–2021 Slafkovský pelasi suurimmaksi osaksi TPS:n U20-joukkueessa, jossa hän pelasi 16 runkosarjaottelua tehopistein 8+5=13 ja kaksi pudotuspeliottelua tehopisteittä, mutta Slafkovskýn kautta lyhensi kuudella viikolla kuitenkin olkapäävamma. Kaudeksi 2021–2022 hän teki kaksivuotisen juniorisopimuksen TPS:n SM-liigajoukkueen kanssa.

OHL-joukkue Erie Otters varasi Slafkovskýn 90. pelaajana CHL:n varaustilaisuudessa 2021. Hän aloitti kauden 2021–2022 kuitenkin TPS:n SM-liigajoukkueessa, jossa Slafkovský pelasi ensimmäisen miesten pääsarjaottelunsa vain 17-vuotiaana Mestarien liigan kolmannella kierroksella 3. syyskuuta 2021 vieraissa saksalaista Fischtown Pinguinsia vastaan. Hänet merkittiin TPS:n nelosketjun vasempaan laitaan Juhani Jasun ja Topias Haapasen viereen. Slafkovský sai ottelussa jääaikaa 13.15 minuuttia. Ensimmäisen SM-liigaottelunsa hän pelasi runkosarjan kolmannella kierroksella 15. syyskuuta 2021 vieraissa JYPiä vastaan. Slafkovský merkittiin TPS:n kakkosketjun oikeaan laitaan Mitch Hultsin ja Tyler Steenbergenin viereen. Hän sai ottelussa jääaikaa 16.25 minuuttia. Liigauransa avausmaalin Slafkovský teki 2. joulukuuta 2021 Oulun Kärppiä vastaan. Hänestä tuli 17 vuoden, kahdeksan kuukauden ja kolmen päivän ikäisenä liigahistorian nuorin maalin tehnyt ulkomaalaispelaaja sekä ensimmäinen maalinteossa onnistunut alle 18-vuotias ulkomaalaispelaaja. 22. tammikuuta 2022 Slafkovský kohotti käsivarsiaan ja taklasi Kärppien Jaakko Niskalaa päähän sillä seurauksella, että Niskala loukkaantui. Slafkovskýlle tuomittiin tilanteesta 5+20-minuutin ottelurangaistus ja hänet asetettiin kuuden ottelun mittaiseen pelikieltoon. Slafkovskýn tulokaskausi toi kaikkiaan 31 runkosarjaottelussa tehopisteet 5+5=10 ja 18 pudotuspeliottelussa tehopisteet 2+5=7. Hän voitti kauden päätteeksi SM-hopeaa. Mestarien liigassa Slafkovský pelasi neljä ottelua tehden yhden syöttöpisteen.

Slafkovskýn odotettiin yleisesti tulevan varatuksi kolmen ensimmäisen pelaajan joukossa NHL:n varaustilaisuudessa 2022, jossa selkeänä ennakkosuosikkina pidettiin jo monta vuotta Shane Wrightia. Kesäkuussa 2022 kanadalaisen *The Sports Network*-kanavan asiantuntija Bob McKenzie listasi hänet rankingissaan hieman yllättäen ensimmäiseksi ohi Wrightin. Lopulta koko varaustilaisuuden isäntäjoukkueenakin toiminut Montreal Canadiens varasi Slafkovskýn ensimmäisenä pelaajana. Hänestä tuli kaikkien aikojen ensimmäinen NHL:ään ykkösenä varattu slovakialaispelaaja sekä Suomen sarjoista varattu pelaaja. Slafkovskýn jälkeen kakkosena varattiin Šimon Nemec, joten he molemmat tekivät historiaa, kun aiemmin pienimmällä numerolla NHL:ään on slovakialaisista varattu Marián Gáborikin kolmantena vuonna 2000.

Alle viikko NHL-varauksensa jälkeen Slafkovský teki Montreal Canadiensin kanssa kolmivuotisen tulokassopimuksen.

### Maajoukkueura

Slafkovský edusti Slovakiaa Pekingin olympiakisoissa 2022, jolloin hän voitti pronssia. Turnauksen avausottelussa Suomea vastaan Slafkovský teki kaksi maalia. Hänestä tuli kaikkien aikojen kolmas kaksi maalia olympialaisissa tehnyt alle 18-vuotias pelaaja, kun edellisen kerran saavutukseen ylsivät Yhdysvaltain Ed Olczyk ja Kanadan Kirk Muller Sarajevossa 1984. Hän oli turnauksen nuorin pelaaja. Myös pronssiottelussa Ruotsia vastaan Slafkovský teki kaksi maalia, joista ensimmäinen jäi Slovakian 0–4-voittoon päättyneen ottelun voittomaaliksi. Jälkimmäinen syntyi vastustajan tyhjään maaliin. Hänen osumansa ratkaisivat joukkueelle pronssia ja kaikkien aikojen ensimmäisen olympiamitalin jääkiekossa. Slafkovský teki turnauksessa kaikkiaan seitsemän maalia, joilla hän voitti turnauksen piste- ja maalipörssin. Slafkovský valittiin myös turnauksen arvokkaimmaksi pelaajaksi ja tähdistökentälliseen.

Slafkovský pelasi myös maailmanmestaruuskilpailuissa vuosina 2021 ja 2022. Hänet valittiin ensimmäisen turnauksen kisajoukkueeseen hieman yllättäen vain 17-vuotiaana ennen ensimmäistäkään miesten sarjaottelua. Slafkovský teki A-maajoukkuedebyyttinsä ennen maailmanmestaruuskilpailuja Kaufland Challengessa 21. huhtikuuta 2021 Piešťanyssa Latviaa vastaan. Hänet merkittiin Slovakian nelosketjun vasempaan laitaan Andrej Kollárin ja Adrián Holešinskýn viereen. Slafkovský teki ottelussa ensimmäisen A-maajoukkuemaalinsa, kun hän ratkaisi joukkueelleen 1–0-voiton jatkoajalla, kun erää oli pelattu vain 52 sekuntia. Maalin syötti Slafkovskýn joukkuetoverina TPS:ssä pelannut Samuel Kňažko. Slafkovský pelasi ensimmäisen maailmanmestaruuskilpailujen ottelunsa turnauksen avausottelussa 21. toukokuuta 2021 Latvian Riiassa Valko-Venäjää vastaan, jolloin hänestä tuli modernin ajan maailmanmestaruuskilpailujen historian nuorin pelaaja vain 17 vuoden, seitsemän viikon ja kolmen päivän ikäisenä. Aiempaa ennätystä piti hallussaan vain muutaman tunnin ajan aiemmin samana päivänä ensimmäisen maailmanmestauuskilpailujen ottelunsa pelannut Italian Thomas Galimberti.

Vuoden 2022 turnauksessa Slafkovský voitti Slovakian sisäisen piste- ja syöttöpörssin tehopistein 3+6=9, joilla hän oli myös turnauksen tehokkain alle 20-vuotias pelaaja. Valmentajat valitsivat Slafkovskýn joukkueensa turnauksen yhdeksi kolmesta parhaasta pelaajasta. Hänet valittiin myös Kazakstania vastaan pelatun alkulohkon ottelun päätteeksi Slovakian ottelun parhaaksi pelaajaksi. Slafkovský pelasi myös Pekingin olympiakisojen 2022 karsinnoissa. Yhteensä Slafkovský on pelannut 32 A-maaottelua tehopistein 8+8=16.

Slafkovský pelasi myös alle 20-vuotiaiden maailmanmestaruuskilpailuissa vuosina 2021 ja 2022. Jälkimmäisessä turnauksessa hänet valittiin Ruotsia vastaan pelatun alkulohkon ottelun päätteeksi Slovakian ottelun parhaaksi pelaajaksi. Turnaus kuitenkin keskeytettiin useassa joukkueessa ilmenneiden koronavirustartojen vuoksi. Kun turnaus järjestettiin uudelleen, Slovakia sijoittui 9. sijalle.

Slafkovský pelasi myös alle 18-vuotiaiden Hlinka Gretzky Cupissa vuonna 2021, jolloin hän saavutti joukkueineen hopeaa. Slafkovský jakoi tehopistein 3+6=9 Slovakian sisäisen syöttöpörssin voiton Filip Mešárin ja Alex Čiernikin kanssa sekä sijoittui sisäisessä pistepörssissä toiseksi edellään Dalibor Dvorský. Yhteensä hän on pelannut 14 nuorten ja 28 poikien maaottelua. Lisäksi hän on kuulunut Slovakian alle 16-vuotiaiden maajoukkueen kapteenistoon.

Pelityyli
---------

TPS:n U20-joukkueen päävalmentajan Hermanni Vidmanin YLE Urheilulle toukokuussa 2021 antaman haastattelun yhteydessä Slafkovskýa luonnehdittiin voimahyökkääjän tyyliseksi pelaajaksi, jolle käy pelissä melkein mikä tahansa rooli. Hänellä mainittiin olevan opittavaa puolustuspelissä, mutta Slafkovskýlla on kuitenkin paljon enemmän lahjakkuutta hyökkäyssuuntaan. Hänen mainittiin myös tottuneen pelaamaan ennakkoluulottomasti vanhempien pelaajien kanssa, varsinkin maalinedustalla. Myöhemmin samassa kuussa Vidman luonnehti Slafkovskýa *Iltalehden* haastattelussa:

> »Hän on jättiläisen kokoinen. Fysiikka on kova, Juraj on mies kropaltaan. Juraj on taitava voimahyökkääjä. Ei niinkään raju taklaaja, mutta häneltä on vaikea riistää kiekko. Ja hän pystyy kyllä kovaan peliin. Hän on vielä vähän pikkupoika henkisesti. Lajitaidot ovat erinomaiset, mutta esimerkiksi puolustuspelistä välittäminen on hieman vajaata vielä. Muun muassa sen kanssa on töitä tehtävänä. Karrikoidusti sanottuna hän on ollut aina puolet muita isompi. Ja tottunut pitämään kiekkoa yhdellä kädellä. Ja vaikka hän on kookas, niin keskivartalon voimassa ja kropan hallinnassa on puutteita ja tehtävää. Fyysisesti hän ei ole vielä valmis.» 
> 
> 

Vidman on verrannut Slafkovskýa pelityyliltään hänen maanmieheensä Marián Hossaan, jonka hän on maininnut itsekin esikuvakseen. Slafkovský on maininnut toiseksi suosikkipelaajakseen myös Patrick Kanen.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2018–2019 | HK Hradec Králové | Tšekki U19 | 3 | 0 | 2 | 2 | 6 | – | – | – | – | – |
| 2019–2020 | TPS | A-SM | 4 | 0 | 3 | 3 | 4 | – | – | – | – | – |
| 2020–2021 | TPS | U20-SM | 16 | 8 | 5 | 13 | 10 | 2 | 0 | 0 | 0 | 0 | JMM | 5 | 0 | 0 | 0 | 2 |
|  |  |  |  |  |  |  |  |  |  |  |  |  | MM | 6 | 0 | 0 | 0 | 2 |
| 2021–2022 | TPS | U20-SM | 11 | 6 | 12 | 18 | 6 | – | – | – | – | – | ~~JMM~~ | 2 | 0 | 0 | 0 | 0 |
|  | TPS | SM-liiga | 31 | 5 | 5 | 10 | 33 | 18 | 2 | 5 | 7 | 8 | OQ | 3 | 0 | 1 | 1 | 0 |
|  |  |  |  |  |  |  |  |  |  |  |  |  | OK | 7 | 7 | 0 | 7 | 0 | Ykköstähdistö |
|  |  |  |  |  |  |  |  |  |  |  |  |  | MM | 8 | 3 | 6 | 9 | 2 |
| 2022–2023 | Montreal Canadiens | NHL | 39 | 4 | 6 | 10 | 33 | – | – | – | – | – |
| 1 kausi | yhteensä | SM-liiga | 31 | 5 | 5 | 10 | 33 | 18 | 2 | 5 | 7 | 8 |

Lähteet
-------

* Juraj Slafkovský The Internet Hockey Databasessa (englanniksi)
* Juraj Slafkovský Eurohockey-sivustolla (englanniksi)
* Juraj Slafkovský *Elite Prospects*. Everysport Media Group AB.  (englanniksi)

### Viitteet

1. ↑  Savonen, Ilari: Tässä on SM-liigan uusi kovan luokan NHL-superlupaus: Juraj Slafkovsky, 17, on jo saanut hurjan lempinimen *MTVuutiset.fi*.  24.9.2021. Telia Company AB. Viitattu 2.12.2021.
2. ↑  Cowan, Stu: Stu Cowan: Juraj Slafkovsky, Filip Mesar ready to grow with Canadiens *montrealgazette.top1tv.net*.  15.7.2022. Postmedia Network Canada Corp. Viitattu 20.7.2022. (englanniksi)[vanhentunut linkki]
3. ↑  Grant McCagg Twitterissä *twitter.com*.  18.7.2022. Grant McCagg. Viitattu 20.7.2022. (englanniksi)
4. 1 2  Ikola, Eetu; Romanoff, Kimmo: TPS:n superlupaus teki historiaa – koki NHL:n ykkösvarauksensa jälkeen heti perään toisenkin yllätyksen: "En odottanut sitä!" *MTVuutiset.fi*.  8.7.2022. Telia Company AB. Viitattu 13.7.2022.
5. 1 2 3 4 5 6 7 8 9 10  Juraj Slafkovský *Elite Prospects*. Everysport Media Group AB.  (englanniksi)
6. 1 2  Joukkue *hc.tps.fi*. HC TPS Turku Oy.  Arkistoitu 10.5.2021. Viitattu 7.7.2021.
7. 1 2  Modernilla MM-historialla tarkoitetaan aikaa vuodesta 1977 eteenpäin, jolloin ammattilaiset saivat alkaa osallistua MM-kisoihin
8. 1 2  Seppä, Lassi: Slovakian Juraj Slafkovskysta nuorin MM-kisoissa pelannut pelaaja − edellinen ennätyksen haltija piti titteliään vain hetken *Jatkoaika.com*.  21.5.2021. Jatkoaika r.y. Viitattu 7.7.2021.
9. ↑  Juraj Slafkovský *Jatkoaika.com*. Jatkoaika r.y. Viitattu 7.7.2021.
10. ↑  Elite Prospects - Slovakia U16 Stats 2017-2018 *eliteprospects.com*. Everysport Media Group AB. Viitattu 7.7.2021. (englanniksi)
11. ↑  Elite Prospects - HC Kosice U16 *eliteprospects.com*. Everysport Media Group AB. Viitattu 7.7.2021. (englanniksi)
12. ↑  Elite Prospects - HK Hradec Kralove U16 *eliteprospects.com*. Everysport Media Group AB. Viitattu 7.7.2021. (englanniksi)
13. ↑  Elite Prospects - U18 SM-sarja Stats 2019-2020 *eliteprospects.com*. Everysport Media Group AB. Viitattu 7.7.2021. (englanniksi)
14. 1 2 3 4  Kunnari, Timo: MM-kisoissa on "jättiläisen kokoinen" 17-vuotias – pelasi viime kaudella Suomen B-junnuissakin: "Henkisesti vähän pikkupoika" *iltalehti.fi*.  17.5.2021. Alma Media Suomi Oy. Viitattu 7.7.2021.
15. ↑  Matches *championshockeyleague.com*.  3.9.2021. Champions Hockey League (CHL) AG. Viitattu 6.9.2021. (englanniksi)
16. ↑  Matches *championshockeyleague.com*.  3.9.2021. Champions Hockey League (CHL) AG. Viitattu 6.9.2021. (englanniksi)
17. ↑  JYP - TPS, 15.9.2021 *liiga.fi*.  15.9.2021. Jääkiekon SM-liiga Oy. Viitattu 19.9.2021.
18. ↑  TPS - Kärpät, 2.12.2021 *liiga.fi*.  2.12.2021. Jääkiekon SM-liiga Oy. Viitattu 2.12.2021.
19. ↑  Elite Prospects - Liiga Stats All-time totals *eliteprospects.com*. Everysport Media Group AB. Viitattu 2.12.2021. (englanniksi)
20. ↑  Hellanto, Riku: TPS:n 17-vuotias huippulupaus sai tuntuvan pelikiellon *MTVuutiset.fi*.  28.1.2022. Telia Company AB. Viitattu 11.6.2022.
21. ↑  Heikkinen, Feliks: NHL-huipputoimittajalta kova arvio TPS-hyökkääjästä *MTVuutiset.fi*.  28.6.2022. Telia Company AB. Viitattu 13.7.2022.
22. ↑  Slovakiaan historialliset kärkivaraukset – Slafkovský ja Nemec huudettiin ensimmäisinä *Jatkoaika.com*.  8.7.2022. Jatkoaika r.y. Viitattu 13.7.2022.
23. ↑  Three-year, entry-level contract for Juraj Slafkovsky *nhl.com/canadiens*.  13.7.2022. MONTREAL:  Montreal Canadiens. Viitattu 13.7.2022. (englanniksi)
24. ↑  Eerola, Joona: Ykkösvaraus Juraj Slafkovsky solmi tulokassopimuksen Canadiensin kanssa *Jatkoaika.com*.  13.7.2022. Jatkoaika r.y. Viitattu 13.7.2022.
25. ↑  Saarela, Mikko: Nuorelta slovakilta Leijonia vastaan harvinainen temppu – historian tekeminen on todennäköistä *suomikiekko.com*.  10.2.2022. Nordic Sport Media. Viitattu 11.6.2022.
26. ↑  Juraj Slafkovsky, 17, impresses in Olympic debut despite Slovakia's loss to Finland | NBC Olympics *www.nbcolympics.com*. Viitattu 10.2.2022. (englanniksi)
27. ↑  Savonen, Ilari: Ruotsille ei minkäänlaista kiekkomitalia – SM-liigalupaus Juraj Slafkovsky, 17, Slovakian suurena sankarina *MTVuutiset.fi*.  19.2.2022. Telia Company AB. Viitattu 11.6.2022.
28. 1 2  Karttunen, Anu: Valmentaja kertoo teini-ikäisten TPS-juniorien sensaatiomaisen tempun taustat – pääsivät mukaan MM-joukkueeseen ilman yhtäkään SM-liigapeliä *yle.fi*.  17.5.2021. Yleisradio Oy. Viitattu 7.7.2021.
29. ↑  Slovensko - Lotyšsko *sport.aktuality.sk*.  21.4.2021. Ringier Axel Springer SK, a.s. Viitattu 7.7.2021. (slovakiksi)
30. ↑  Elite Prospects - Slovakia *eliteprospects.com*. Everysport Media Group AB. Viitattu 11.6.2022. (englanniksi)
31. ↑  BEST PLAYER OF THE GAME SELECTED BY THE TEAM (pdf) *iihf.com*.  29.5.2022. IIHF. Viitattu 1.6.2022. (englanniksi)
32. ↑  Juraj Slafkovský Eurohockey-sivustolla (englanniksi)
33. ↑  BEST PLAYER OF THE GAME SELECTED BY THE TEAM (pdf) *iihf.com*.  28.12.2021. IIHF. Viitattu 7.1.2022. (englanniksi)
34. ↑  Vahvistus shokkiuutiselle: nuorten MM-kisat ennen aikojaan päätökseen *mtvuutiset.fi*.  29.12.2021. Viitattu 26.12.2022.
35. ↑  IIHF - Standings 2022 IIHF WORLD JUNIOR CHAMPIONSHIP *IIHF International Ice Hockey Federation*. Viitattu 26.12.2022. (englanniksi)
36. ↑  Elite Prospects - Slovakia U18 *eliteprospects.com*. Everysport Media Group AB. Viitattu 15.8.2021. (englanniksi)